1. ปัจจัยความเสี่ยง

บริษัท ผลิตไฟฟ้า จำกัด (มหาชน)
เห็นความสำคัญของการวิเคราะห์และการบริหารความเสี่ยงทางธุรกิจ
เพื่อสร้างมูลค่าระยะยาวแก่ผู้ถือหุ้น
คณะกรรมการบริษัทได้กำหนดนโยบายการบริหารความเสี่ยงไว้เป็นลายลักษณ์อักษรในคู่มือการบริหารความเสี่ยงที่จัดทำขึ้นเพื่อสร้างความเข้าใจ
และใช้เป็นแนวทางบริหารความเสี่ยงทั่วทั้งกลุ่มบริษัท
นโยบายดังกล่าวระบุให้บริษัทในกลุ่มจัดให้มีการบริหารความเสี่ยงอย่างต่อเนื่อง
รวมทั้งการจัดให้มีระบบสัญญาณเตือนภัยล่วงหน้า และสำหรับกิจกรรมการลงทุนในโครงการใหม่ ๆ
จะต้องจัดทำข้อมูลการวิเคราะห์ความเสี่ยง
และแนวทางป้องกันหรือบริหารความเสี่ยงที่เกี่ยวข้องเสนอให้คณะกรรมการแต่ละชุดพิจารณาประกอบการตัดสินใจด้วย

คณะกรรมการบริษัทมอบหมายให้คณะกรรมการตรวจสอบกำกับดูแลการบริหารความเสี่ยงของบริษัท
และให้ฝ่ายบริหารปฏิบัติตามนโยบายและรายงานต่อคณะกรรมการบริษัท
ฝ่ายบริหารจึงจัดให้มีคณะกรรมการบริหารความเสี่ยงในระดับผู้บริหาร
ซึ่งประกอบด้วยผู้บริหารระดับสูงของบริษัท และกรรมการผู้จัดการของบริษัทย่อย
โดยมีกรรมการผู้จัดการใหญ่เป็นประธาน และในบริษัทย่อย เช่น บริษัท ผลิตไฟฟ้าระยอง จำกัด
และ บริษัท ผลิตไฟฟ้าขนอม จำกัด จัดให้มีคณะกรรมการบริหารความเสี่ยงด้วยเช่นกัน
เพื่อช่วยให้มั่นใจว่ามีการบริหารจัดการความเสี่ยงของแต่ละบริษัทอย่างเพียงพอ

สำหรับความเสี่ยงสำคัญที่มีผลกระทบต่อกลุ่มบริษัท และ วิธีการป้องกันความเสี่ยง สรุปได้ดังนี้

1. ความเสี่ยงของการพัฒนาโครงการใหม่

1.  การพัฒนาโครงการใหม่

บริษัทมีแผนธุรกิจที่จะขยายการลงทุนให้เกิดความเจริญเติบโตอย่างต่อเนื่องทั้งในประเทศและต่างประเทศ
เพื่อที่จะดำเนินการให้บรรลุวัตถุประสงค์ตามแผน บริษัทตระหนักถึงความเสี่ยงสำคัญที่เกี่ยวข้อง
ได้แก่ การแข่งขันจากผู้ประกอบการที่มีศักยภาพที่เพิ่มจำนวนมากขึ้น ต้นทุนเงินทุน
ต้นทุนเครื่องจักรอุปกรณ์และการก่อสร้าง ต้นทุนโครงการ และความเสี่ยงด้านการเมือง
ซึ่งบริษัทได้นำประสบการณ์และข้อมูลจากการประมูล IPP ที่ผ่านมา
มาวิเคราะห์และปรับทิศทางกลยุทธ์เตรียมความพร้อมสำหรับการขยายการลงทุนครั้งต่อไปทั้งในประเทศ
และต่างประเทศ

2.  ความเสี่ยงของประเทศที่บริษัทไปลงทุน

แผนการลงทุนของบริษัทในปีหน้าจะมีการลงทุนในต่างประเทศมากขึ้นกว่าปีที่ผ่านมา
ซึ่งจะมีทั้งโครงการที่ดำเนินการอยู่แล้วในประเทศฟิลิปปินส์
และสาธารณรัฐประชาธิปไตยประชาชนลาว และ
โครงการที่มีศักยภาพในลุ่มน้ำแม่โขงและภูมิภาคอาเซียน
สำหรับการพิจารณาลงทุนในแต่ละโครงการใหม่
บริษัทต้องจัดให้มีการวิเคราะห์ความเสี่ยงและมาตรการลดความเสี่ยงที่เกี่ยวข้องเสนอให้คณะกรรมการแต่ละชุดที่เกี่ยวข้องพิจารณาด้วย
ข้อมูลสภาพเศรษฐกิจมหภาค สภาวะอุตสาหกรรม ความไม่แน่นอนของนโยบายในด้านเศรษฐกิจ
การเมือง สังคม
และความเสี่ยงที่สำคัญจะนำมาประกอบการพิจารณาก่อนเลือกลงทุนในแต่ละประเทศ
นอกจากนี้ได้มอบหมายให้มีผู้รับผิดชอบติดตาม และสอบทานข้อมูลต่างๆ
ของประเทศในกลุ่มเป้าหมายที่บริษัทต้องการไปลงทุนด้วย
รวมทั้งจัดทำรายงานความก้าวหน้าของโครงการการลงทุนให้คณะกรรมการบริษัททราบอย่างสม่ำเสมอ

2. ความเสี่ยงของโครงการที่อยู่ระหว่างการก่อสร้าง

บริษัทมีโครงการโรงไฟฟ้าที่อยู่ระหว่างการก่อสร้าง ได้แก่ โครงการแก่งคอย 2 ชุดที่ 2 และ
โครงการน้ำเทิน 2 ซึ่งเป็นโครงการที่มีสัญญาซื้อขายกระแสไฟฟ้าในระยะยาวกับ กฟผ.
และมีกำหนดระยะเวลาในการจ่ายกระแสไฟฟ้าในเชิงพาณิชย์ ในเดือนมีนาคม 2551 และ ธันวาคม
2552 ตามลำดับ ดังนั้น ความเสี่ยงหลักในช่วงงานระหว่างก่อสร้าง คือ
การก่อสร้างล่าช้ากว่ากำหนดและต้นทุนโครงการสูงขึ้น
ซึ่งหากการก่อสร้างล่าช้ากว่าเวลาที่กำหนดไว้ อาจมีผลให้ต้นทุนโครงการสูงขึ้น
ส่งผลให้ผลตอบแทนจากการลงทุนอาจลดลง และการรับรู้รายได้อาจล่าช้ากว่าที่ประมาณการไว้

สำหรับโครงการแก่งคอย 2 ชุดที่ 2
นั้นงานก่อสร้างใกล้แล้วเสร็จและจะเริ่มดำเนินการผลิตกระแสไฟฟ้าในเดือนมีนาคม 2551
ดังนั้นความเสี่ยงในเรื่องนี้ของโครงการแก่งคอย 2 จึงมีน้อย

ส่วนโครงการก่อสร้างโรงไฟฟ้าน้ำเทิน 2 นั้น งานก่อสร้างเป็นตามแผนงานที่กำหนดไว้
งานด้านสิ่งแวดล้อมและสังคมซึ่งเป็นงานสำคัญของโครงการก่อสร้างโรงไฟฟ้าพลังน้ำ
ก็สามารถดำเนินการไปตามแผนงานที่กำหนดไว้เช่นกัน

อย่างไรก็ตาม
บริษัทได้จัดให้มีมาตรการเพื่อช่วยให้บุคคลากรของบริษัทเฝ้าระวังและป้องกันความเสี่ยงที่อาจเกิดขึ้นโดย

-   กำหนดราคางานในสัญญาก่อสร้างเป็นราคาคงที่ให้มากที่สุดเท่าที่จะสามารถทำได้
    รวมทั้งจัดหาผู้ดำเนินการก่อสร้างที่มีคุณภาพและประสบการณ์
    ในกรณีพิเศษบริษัทจะจัดหาผู้เชี่ยวชาญภายนอกเพื่อให้คำปรึกษาแก่บุคคลากรหลักของบริษัท
    เพื่อลดความเสี่ยงในงานก่อสร้างตามความเหมาะสม

-   กำหนดผู้รับผิดชอบที่ชัดเจน เพื่อติดตามความก้าวหน้าของงานก่อสร้างให้เป็นไปตามแผนงาน
    และตรวจสอบการใช้จ่ายให้เป็นไปตามงบประมาณ
    ผู้รับผิดชอบดังกล่าวจะเข้าร่วมประชุมโครงการสม่ำเสมอ
    ใช้ความรู้จากประสบการณ์ที่ผ่านมาให้ความเห็นในการรายงานต่อผู้บริหาร

-   รายงานความก้าวหน้าของโครงการต่อคณะกรรมการโดยสม่ำเสมอ

-   ตรวจสอบการปฏิบัติงานของโครงการโดยหน่วยงานตรวจสอบภายในของบริษัท

3. ความเสี่ยงของโครงการที่ดำเนินการผลิตแล้ว

1.  การที่บริษัทอาจไม่ได้รับผลตอบแทนจากการลงทุนตามเป้าหมาย

การลงทุนในธุรกิจผลิตไฟฟ้าต้องอาศัยเงินลงทุนจำนวนมาก
ซึ่งก่อนการตัดสินใจลงทุนบริษัทได้ศึกษาความเป็นไปได้ของแต่ละโครงการอย่างละเอียด
รวมทั้งผลตอบแทนจากการลงทุนและขออนุมติจากคณะกรรมการ และบริษัทมีหน้าที่ในการกำกับดูแล
บริหาร จัดการ
ให้ได้รับผลตอบแทนตามที่คาดไว้โดยกำหนดมาตรการเพื่อป้องกันความเสี่ยงที่อาจเกิดขึ้น ได้แก่

-   กำหนดนโยบายในการบริหารสินทรัพย์
    และมอบหมายให้ผู้บริหารและพนักงานของบริษัทไปเป็นกรรมการหรือผู้บริหาร
    ในบริษัทย่อยและโครงการลงทุน

-   จัดตั้งหน่วยงานบริหารสินทรัพย์เพื่อติดตามการดำเนินงานของสินทรัพย์ที่ได้ลงทุนไว้
    รวมทั้งวิเคราะห์ผลตอบแทนและเปรียบเทียบกับเป้าหมายที่กำหนดไว้

-   จัดทำรายงานต่อผู้บริหารระดับสูงและคณะกรรมการสม่ำเสมอ
    เพื่อให้ดำเนินการปรับปรุงแก้ไขได้อย่างเหมาะสม ทันเวลา
    รวมทั้งในกรณีที่ผลการดำเนินงานไม่เป็นไปตามเป้าหมาย

2.  การปฏิบัติการของโรงไฟฟ้า

เพื่อให้สามารถผลิตกระแสไฟฟ้าได้ตามสัญญาซื้อขายกระแสไฟฟ้าได้ตลอดสัญญานั้น อาจมีความเสี่ยง
ดังนี้

ความเสี่ยงเกี่ยวกับประสิทธิภาพของโรงไฟฟ้า

  ในกระบวนการผลิตกระแสไฟฟ้ามีปัจจัยหลายประการที่เป็นตัววัดประสิทธิภาพของโรงไฟฟ้า เช่น
  ค่าความพร้อมจ่าย (Equivalent Availability Factor : EAF) ค่าอัตราความร้อน
  (Heat Rate) ซึ่งกำหนดไว้ในสัญญาซื้อขายกระแสไฟฟ้ากับ กฟผ.
  หากโรงไฟฟ้าไม่สามารถรักษาประสิทธิภาพในการผลิตไว้ได้ เช่น
  ถ้าระดับความพร้อมจ่ายต่ำกว่าที่กำหนดไว้อาจต้องเสียค่าปรับเป็นเงินให้แก่ กฟผ.
  หรือในกรณีร้ายแรงอาจถูกยกเลิกสัญญาได้ ดังนั้น
  ผู้บริหารโรงไฟฟ้าจึงได้กำหนดมาตรการต่างๆเพื่อให้ความมั่นใจว่าการปฏิบัติการที่เกี่ยวข้องจะบรรลุผลตามเป้าหมาย
  อาทิ

-   กำหนดปัจจัยหลักที่เป็นตัววัดประสิทธิภาพในการผลิตกระแสไฟฟ้าเป็นตัววัดผลการดำเนินการที่สำคัญ
    (KPI) ของโรงไฟฟ้า เพื่อให้มั่นใจว่าประสิทธิภาพในการผลิตจะได้รับการดูแลอย่างใกล้ชิด
    และพนักงานทุกคนจะมีส่วนร่วมในความรับผิดชอบ

-   กำหนดให้มีระบบสัญญาณเตือนภัยล่วงหน้าสำหรับข้อมูลที่สำคัญในระบบการผลิตกระแสไฟฟ้า

-   กำหนดให้มีการตรวจสอบการใช้งานของอุปกรณ์ต่างๆ ตามระยะเวลาที่กำหนด
    และจัดให้มีการบำรุงรักษาตามตารางบำรุงรักษาเป็นประจำและต่อเนื่องโดยช่างผู้ชำนาญงาน

-   จัดให้มีการสำรองพัสดุที่จำเป็น และเพียงพอต่อการใช้งานและการบำรุงรักษา
    ภายใต้การบริหารพัสดุที่เหมาะสม

-   บริษัท ผลิตไฟฟ้าระยอง จำกัด บริษัท ผลิตไฟฟ้าขนอม จำกัด และบริษัท ร้อยเอ็ด กรีน จำกัด
    ได้นำระบบบริหารคุณภาพ (ISO 9001: 2000)
    เข้าใช้งานเพื่อให้แน่ใจว่าจะสามารถเดินเครื่องโรงไฟฟ้าได้ผลตามสัญญาซื้อขายกระแสไฟฟ้า

-   มีการพัฒนาความรู้ความสามารถของบุคลากรอย่างต่อเนื่อง

การขาดแคลนน้ำดิบในการผลิตไฟฟ้า

  หากโรงไฟฟ้าของกลุ่มบริษัทขาดแคลนน้ำดิบจะส่งผลให้การผลิตกระแสไฟฟ้าหยุดชะงัก ขาดรายได้
  หรืออาจเสียค่าปรับได้ ดังนั้น โรงไฟฟ้าในกลุ่มบริษัท จึงได้กำหนดมาตรการเพื่อป้องกัน
  และลดความเสี่ยงจากการขาดน้ำดิบในกระบวนการผลิตกระแสไฟฟ้า โดยการสำรองน้ำดิบเพิ่มขึ้น
  จัดหาแหล่งน้ำดิบเพิ่มเติม รวมทั้งกำหนดมาตรการการใช้น้ำให้เกิดประโยชน์สูงสุด

การขาดแคลนเชื้อเพลิงในการผลิตไฟฟ้า

  โรงไฟฟ้าของกลุ่มบริษัทที่ใช้ก๊าซธรรมชาติเป็นเชื้อเพลิงในการผลิตกระแสไฟฟ้ามีสัญญาซื้อขายเชื้อเพลิงระยะยาว
  กับ ปตท. ที่แน่นอน เว้นแต่ บฟร. และ บฟข. ที่มี กฟผ.
  เป็นผู้ทำสัญญาซื้อขายเชื้อเพลิงตามที่กำหนดไว้ในสัญญาซื้อขายกระแสไฟฟ้า
  ปริมาณและคุณภาพของก๊าซธรรมชาติที่นำมาเป็นเชื้อเพลิง และปัจจัยที่สำคัญอืน ๆ
  ได้ถูกกำหนดไว้ในสัญญาที่เกี่ยวข้องแล้ว การที่บริษัทมี ปตท. และ / หรือ กฟผ.
  เป็นผู้จัดหาเชื้อเพลิงนั้นทำให้โรงไฟฟ้าที่ใช้ก๊าซธรรมชาติเป็นเชื้อเพลิงหลักในการผลิตกระแสไฟฟ้ามีความเสี่ยงในเรื่องนี้น้อย

  สำหรับโรงไฟฟ้าบีแอลซีพี ที่ใช้ถ่านหินเป็นเชื้อเพลงในการผลิตกระแสไฟฟ้า
  นั้นมีสัญญาระยะยาวในการจัดหาและขนส่งถ่านหินกับ Australian Coal Holding Pty Ltd.
  ประเทศออสเตรเลีย
  โดยมีข้อผูกพันที่จะต้องจัดหาถ่านหินในปริมาณและคุณภาพตามที่กำหนดไว้ในสัญญา
  และในกรณีที่ไม่สามารถหาถ่านหินที่มีคุณภาพในปริมาณที่ต้องการได้ โรงไฟฟ้าบีแอลซีพี
  สามารถสั่งซื้อจากผู้จำหน่ายรายอื่นได้ โดยคู่สัญญาหลักต้องรับผิดชอบค่าใช้จ่ายที่เพิ่มขึ้น
  อย่างไรก็ตาม โรงไฟฟ้าบีแอลซีพี ได้จัดให้มีกระบวนเข้มงวดในการติดตาม
  และการกำหนดปริมาณถ่านหินสำรองที่โรงไฟฟ้าอย่างเพียงพอ
  รวมทั้งจัดหาผู้จำหน่ายรายอื่นไว้สำรอง
  ซึ่งช่วยให้เกิดความมั่นใจว่าจะมีเชื้อเพลิงถ่านหินเพียงพอต่อการผลิตตลอดอายุสัญญาของโครงการ

  สำหรับโรงไฟฟ้าของกลุ่มบริษัทที่ใช้เชื้อเพลิงประเภทชีวมวล ได้แก่ แกลบ และเศษไม้ยางพารา
  เป็นเชื้อเพลิงในการผลิตกระแสไฟฟ้า มีความเสี่ยงในเรื่องของปริมาณ
  และราคาของเชื้อเพลิงที่ไม่คงที่เนื่องจากเป็นผลิตผลทางเกษตรกรรม
  และสามารถนำไปใช้งานอื่นได้ด้วย
  และไม่สามารถทำสัญญาซื้อขายเชื้อเพลิงในระยะยาวกับผู้ผลิตที่น่าเชื่อถือซึ่งมีอยู่น้อยรายได้ ดังนั้น
  แนวทางในการป้องกันความเสี่ยง คือ
  การสำรองปริมาณเชื้อเพลิงเพิ่มขึ้นรวมทั้งขยายพื้นที่ในการจัดหาเชื้อเพลิงด้วย

ความปลอดภัย อาชีวอนามัย และสิ่งแวดล้อม

  บริษัทตระหนักดีว่ากระบวนการผลิตกระแสไฟฟ้านั้นอาจจะส่งผลกระทบต่อความปลอดภัย
  สิ่งแวดล้อม และคุณภาพชีวิตของชุมชนที่อยู่ใกล้เคียงโรงไฟฟ้า ซึ่งมีทั้งโรงไฟฟ้าที่ใช้ก๊าซธรรมชาติ
  และ ถ่านหิน เป็นเชื้อเพลิงในการผลิต
  จึงได้กำหนดมาตรการป้องกันผลกระทบในทางลบและลดความเสี่ยงที่อาจเกิดขึ้น เช่น

-   ดำเนินการตามคู่มือระบบจัดการความปลอดภัย อาชีวอนามัย และสิ่งแวดล้อม
    ที่ได้จัดทำขึ้นสำหรับกลุ่มบริษัท ผลิตไฟฟ้า จำกัด (มหาชน) เพื่อเป็นแนวทางในการปฏิบัติงาน
    โดยบริษัทได้กำหนดนโยบาย แผนงาน และวิธีปฏิบัติ
    รวมทั้งการตรวจสอบแก้ไขและการทบทวนการจัดการ

-   จัดทำคู่มือการปฏิบัติงาน จัดให้มีการฝึกอบรม การฝึกซ้อม การจัดทำแผนฉุกเฉิน
    การทดสอบแผนงาน เครื่องมือ ระบบเตือนภัย และปฏิบัติตามคู่มืออย่างเคร่งครัด

-   จัดทำทะเบียนข้อกฎหมายที่เกี่ยวข้องในเรื่องนี้ที่บริษัทต้องปฏิบัติตาม
    พร้อมกำหนดผู้รับผิดชอบในการดำเนินการอย่างชัดเจน

-   จัดทำประกันภัยโรงไฟฟ้าที่ครอบคลุมในเรื่อง All Risks, Machinery Breakdown,
    Business Interruption และ Third Party Liability
    เพื่อความมั่นใจว่าหากเกิดเหตุการณ์ที่ไม่คาดคิด
    ทรัพย์สินและบุคคลที่ได้รับความเสียหายจะได้ความคุ้มครองอย่างเพียงพอและเหมาะสม

-   บริษัท ผลิตไฟฟ้าระยอง จำกัด และบริษัท ผลิตไฟฟ้าขนอม จำกัด
    ได้นำระบบจัดการด้านสิ่งแวดล้อม (ISO 14001)
    ระบบมาตรฐานการจัดการด้านความปลอดภัย อาชีวอนามัย และ สิ่งแวดล้อม (TIS 18001 &
    OHSAS 18001) เพื่อให้ความมั่นใจว่ากระบวนการผลิต การกำจัดของเสีย
    และการดำเนินงานด้านอื่นๆ ที่เกี่ยวข้องมีประสิทธิภาพ

-   ผู้บริหารเน้นย้ำกับผู้ปฏิบัติงานอย่างสม่ำเสมอถึงความไม่ประมาท
    เพราะเชื่อว่าความประมาทเพียงเล็กน้อยอาจนำมาซึ่งความเสียหายที่ประมาณค่ามิได้

4. ความเสี่ยงด้านการเงิน

การลงทุนของกลุ่มบริษัทต้องใช้เงินลงทุนจำนวนมาก
โดยเงินทุนที่นำมาใช้ส่วนใหญ่เป็นการกู้ยืมจากสถาบันการเงินทั้งในประเทศและต่างประเทศ
ซึ่งความเสี่ยงสำคัญ คือ ความผันผวนของอัตราแลกเปลี่ยน และ อัตราดอกเบี้ย
อาจส่งผลให้ประมาณการผลประกอบการของกลุ่มบริษัทลดลง
บริษัทจึงมีแนวทางป้องกันและลดความเสี่ยงทางการเงิน ดังนี้

 4.1 ความเสี่ยงจากความผันผวนของอัตราแลกเปลี่ยน

กลุ่มบริษัทมีนโยบายป้องกันความเสี่ยงจากความผันผวนของอัตราแลกเปลี่ยนของโครงการลงทุนต่างๆ
โดยพยายามบริหารให้ค่าใช้จ่ายในการพัฒนาและก่อสร้างโครงการเป็นเงินสกุลเดียวกับเงินกู้ที่ได้รับในสัดส่วนที่ใกล้เคียงกันให้มากที่สุดเท่าที่จะทำได้
และพยายามจัดการให้โครงสร้างรายได้และค่าใช้จ่าย ในช่วงที่โรงไฟฟ้าเดินเครื่องแล้ว
มีสัดส่วนของสกุลเงินที่ใกล้เคียงกันมากที่สุด

อย่างไรก็ตาม หากสัดส่วนระหว่างสกุลเงินต่างประเทศกับสกุลเงินบาทของรายได้
แตกต่างอย่างมากจากสัดส่วนดังกล่าวของโครงสร้างเงินกู้
บริษัทอาจจะได้รับผลกระทบในทางลบจากความผันผวนของอัตราแลกเปลี่ยน เช่น
หากบริษัทมีสัดส่วนของรายได้ค่ากระแสไฟฟ้าในสกุลเงินดอลลาร์สหรัฐมากกว่าสัดส่วนในโครงสร้างของเงินกู้
การแข็งค่าขึ้นของเงินบาทต่อดอลลาร์สหรัฐจะทำให้กระแสเงินสดสุทธิลดลง
เพื่อเป็นการป้องกันความเสี่ยงในกรณีนี้ บริษัทใช้เครื่องมือทางการเงินที่เรียกว่า Revenue Swap
ซึ่งจะช่วยให้สามารถเปลี่ยนอัตราแลกเปลี่ยนบาทต่อดอลลาร์สหรัฐที่ลอยตัวตามตลาดในแต่ละเดือนมาเป็นอัตราคงที่
ทำให้รายได้มีเสถียรภาพและสามารถประมาณการได้อย่างถูกต้อง

 4.2 ความเสี่ยงจากความผันผวนของอัตราดอกเบี้ย

กลุ่มบริษัทมีนโยบายป้องกันความเสี่ยงจากการผันผวนของอัตราดอกเบี้ย โดยกำหนดมาตรการ เช่น
ทำสัญญาแลกเปลี่ยนอัตราดอกเบี้ย
เพื่อลดความเสี่ยงด้านอัตราดอกเบี้ยให้มากที่สุดที่จะสามารถดำเนินการได้
เพื่อให้สามารถประมาณการกระแสเงินสดของค่าใช้จ่ายเงินกู้ของโครงการตลอดอายุสัญญาได้อย่างถูกต้อง
และหากไม่สามารถลดความเสี่ยงได้ตลอดอายุโครงการ
บริษัทจะหาเครื่องมือทางการเงินที่มีในตลาดเพื่อลดความเสี่ยงจากอัตราดอกเบี้ยให้อยู่ในเกณฑ์ที่ยอมรับได้

ณ วันที่ 31 ธันวาคม 2550 เงินกู้ส่วนใหญ่ของกลุ่มบริษัท
ได้ทำสัญญาแลกเปลี่ยนอัตราดอกเบี้ยจากอัตราดอกเบี้ยลอยตัวเป็นอัตราดอกเบี้ยคงที่แล้ว